ఆంధ్రా బ్యాంకు ఫలితాలు అదుర్స్‌..
- లాభాల్లో 89% వృద్ధి
- సిఇఒ ఎస్‌కె కల్రా వెల్లడి
నవతెలంగాణ- వాణిజ్య విభాగం
ప్రముఖ ప్రభుత్వ రంగ విత్త సంస్థ ఆంధ్రా బ్యాంకు ప్రస్తుత ఆర్ధిక సంవత్సరం ఏప్రిల్‌ నుంచి జూన్‌తో ముగిసిన తొలి త్రైమాసికం (క్యూ1)లో ఆకర్షణీయమైన ఆర్ధిక ఫలితాలు సాధించింది. ఈ త్రైమాసికంలో 89.27 శాతం వృద్ధితో రూ.203 కోట్ల లాభాలు సాధించింది. దీంతో వరుసగా ఐదో త్రైమాసికం లాభాల్లోనూ పెరుగుదల చవి చూసింది. 2013-14 ఇదే క్యూ1లో రూ.107 కోట్ల లాభాలు నమోదు చేసుకుంది. శనివారం హైదరాబాద్‌లో ఆ బ్యాంకు మేనేజింగ్‌ డైరెక్టర్‌, సిఇఒ ఎస్‌కె కల్రా తొలి త్రైమాసికం ఆర్ధిక ఫలితాలను మీడియాకు వెల్లడించారు. డిపాజిట్లపై వ్యయం 7.86 శాతం నుంచి 7.46 శాతానికి తగ్గడం, మొండి బాకీల వసూళ్లలో మెరుగుదల లాభాలకు దోహదం చేశాయని చెప్పారు. గత క్యూ1లో ఆంధ్రా బ్యాంకు మొత్తం ఆదాయం 7.7 శాతం పెరిగి రూ.4,529.23 కోట్లకు చేరింది. క్రితం జూన్‌తో ముగిసిన త్రైమాసికంలో బ్యాంకు నికర వడ్డీపై ఆదాయం (ఎన్‌ఐఎం) 2.14 శాతం నుంచి 2.87 శాతానికి చేరింది. వడ్డీయేతర ఆదాయం రూ.314 కోట్ల నుంచి రూ.395 కోట్లకు పెరిగింది.
తగ్గిన నిరర్ధక ఆస్తులు
గత జూన్‌ 30తో ముగిసిన త్రైమాసికం నాటికి ఆంధ్రా బ్యాంకు స్థూల నిరర్ధక ఆస్తులు 5.98 శాతం నుంచి 5.73 శాతానికి తగ్గాయి. ఇదే సమయంలో బ్యాంకు నికర నిరర్ధక ఆస్తులను 3.89 శాతం నుంచి 2.99 శాతానికి నియంత్రించింది. బ్యాంకు నిరర్థక ఆస్తులపై కల్రా మాట్లాడుతూ క్రితం త్రైమాసికంలో రూ.404 కోట్లు రికవరీ చేశామని చెప్పారు. ప్రస్తుతం ఆంధ్రా బ్యాంకు దేశ వ్యాప్తంగా 2522 శాఖలు, 2272 ఎటిఎం కేంద్రాలతో విస్తరించి ఉంది. వచ్చే మార్చి ముగింపు నాటికి మొత్తం 3,000 శాఖలకు విస్తరించాలని లక్ష్యంగా పెట్టుకున్నామని కల్రా అన్నారు. కొత్తగా సుమారు 500 శాఖల ఏర్పాటుకు ప్రయత్నం జరుగుతుందన్నారు. ఇందులో ప్రతి మూడింటిలో ఒక్క శాఖను తెలుగు రాష్ట్రాల్లో తెరువనున్నామని చెప్పారు. ఇప్పటికే 600 అధికారులు, 1600 క్లరికల్‌ పోస్టుల భర్తీ ప్రక్రియ జరుగుతుందన్నారు.
ఫలితాల ప్రధానాంశాలు
- నికర లాభాలు రూ.203 కోట్లు.
- మొత్తం ఆదాయం
6.7 శాతం పెరిగి 2,79,226 కోట్లు.
- కరెంటు ఎకౌంట్‌ సేవింగ్‌ ఎకౌంట్‌ (కాసా) డిపాజిట్లు
రూ.34,714 కోట్ల నుంచి రూ.41,222 కోట్లకు చేరిక.
- రుణాల మంజూరు 10.2 శాతం వృద్ధితో రూ.1,25,846 కోట్లు.
- రిటైల్‌ అడ్వాన్స్‌ల్లో 13.7 శాతం పెరుగుదల.
- ఎంఎస్‌ఎంఇ రుణాలు 30 శాతం వృద్ధితో రూ.22,537 కోట్లు.
- జూన్‌ ముగింపు నాటికి 2522 శాఖలకు విస్తరణ.
- ప్రధాన మంత్రి జన్‌ ధన్‌ యోజనలో 19.22 లక్షల ఖాతాదార్లు.
మీ స్నేహితులకు రికమెండ్ చెయ్యండి